Пламен Марков (футболист)
Пламен Марков Марков е български футболист – полузащитник и футболен треньор. Роден е на 11 септември 1957 г. в Севлиево.

Кариера като футболист 
Започва своята футболна кариера в Раковски (Севлиево) от 1973 до 1975 г. и продължава в ЦСКА от 1975 до 1985 г. (235 мача и 37 гола). След това играе във френските Гренобъл и Мец. Шампион на България пет пъти (1975, 1980, 1981, 1982 и 1983 г.). Носител на Купата на България три пъти (1981 – в неофициалния турнир, 1983 и 1985 г.). Полуфиналист за КЕШ през 1982 г. За ЦСКА има 27 мача и 2 гола в евротурнирите (17 мача за КЕШ и 10 мача с 2 гола за купата на УЕФА). Има 38 мача и 6 гола за националния отбор на България, 11 мача с 2 гола за младежкия и 22 мача с 6 гола за юношеския национален отбор. Дебютира в националния отбор на 29 март 1978 г. срещу Аржентина (1 – 3 в Буенос Айрес). Последен мач в националния отбор на 10 юни 1986 г. отново срещу Аржентина (0 – 2 на Световното първенство в Мексико, играе само в този мач от първенството). Футболист с добра техника, точни подавания и конструкторски качества. Завършва ВИФ „Георги Димитров“. „Заслужил майстор на спорта“ от 1980 г.

Като футболист на Метц и играещ треньор на Гренобъл завършва треньорската школа на Френската футболна федерация във Виши.

Кариера като треньор 
Бил е треньор в ЦСКА, „ФК Янтра“ (Габрово), „Раковски“ (Севлиево), „Видима-Раковски“ (Севлиево). Като треньор на националния отбор на България завършва успешно квалификациите за Европейското първенство през 2004 г. в Португалия и става вторият български треньор, класирал българския национален футболен отбор на европейско първенство. След три загуби от три мача на финалите на европейското първенство си подава оставката и се връща отново във „Видима-Раковски“ (Севлиево). От април 2006 г. е треньор на ЦСКА, с който на 24 май 2006 г. печели финала за купата на България срещу „ФК Черно море“ с 3 – 1. През юли 2006 г. печели с ЦСКА турнира „Плейстейшън-2“. На 30 юли 2006 г. печели с ЦСКА Суперкупата на България като побеждава на финали ПФК Левски (София) с 3 – 0 след изпълнение на дузпи (в редовното време и продълженията 0 – 0). След два равни мача в началото на пролетния полусезон през 2007 г. ЦСКА изостава с 6 т. след Левски и ръководството, поставило си за цел спечелването на шампионата, заменя Пламен Марков със Стойчо Младенов.. През 2007 г. води за малко мароканския „Уидад“. От 11 януари 2008 г. е назначен отново за треньор на националния отбор по футбол на България, но след три равенства в световните квалификации е уволнен от изпълкома на БФС на 2 декември 2008 г.

На 16 април 2008 г. успешно защитава кандидатска дисертация в НСА на тема „Изследване и усъвършенстване на спортната подготовка на елитни футболисти“ и придобива образователна и научна степен „доктор“. .

През септември 2014 г., след разсекретяване на досиета, се оказва, че Марков е бил агент на Държавна сигурност (ДС) от 1980 г.

От 2015 г. до 2021 г. е назначен като спортен директор на ПФК ЦСКА АД (София). Нееднократно се обявява за връщане на играещия във „В“ група отбор сред елита.

Източници 

Български футболисти
Български треньори по футбол
Треньори на националния отбор по футбол на България
Треньори на ПФК ЦСКА (София)
ФК Видима-Раковски
Футболисти на ПФК ЦСКА (София)
Футболисти на Видима-Раковски
Български футболисти във Франция
Национална спортна академия
Родени в Севлиево
Сътрудници на Държавна сигурност